Fészek Kert Kertészeti Szakáruház - Győr - A Fészek Kert szakértője a legjobb
A Fészek Kert szakértője a legjobb
Ujhelyy Károlyé az ország legszebb konyhakertje
Hivatalosan is az ország legjobbja lett a Fészek Kert Kertészeti Szakáruház állandó szakértője. Ujhelyy Károly „A Magyarország Legszebb Konyhakertjei” elnevezésű, országosan meghirdetett verseny döntőjében szerzett első helyezést.
Mostantól hivatalosan is kijelenthetjük: „Nálunk a legjobbaktól kérdezhet, tanulhat!”. A Fészek Kert Kertészeti Szakáruház állandó szakértője, Ujhelyy Károly ugyanis aranyérmet szerzett „A Magyarország Legszebb Konyhakertjei” versenyen. A hírt a szeptember 22-én megrendezett VII. Vámosszabadi Halfesztiválon jelentették be a szervezők. A Győri Kertbarátok Egyesületének elnökségi tagját a Vámosszabadi Önkormányzat terjesztette fel a díjra, miután a helyi fordulót is megnyerte. Az első hely megszerzéséről szóló hírt maguk az országos verseny szervezői közölték az önkormányzattal, a díjátadást október 15-én rendezik meg az Agrárminisztériumban.
A „A Magyarország Legszebb Konyhakertjei” versenyt Karcag városa hirdeti meg minden évben. Az elmúlt esztendőkben, a különböző kategóriákban, több százan neveztek. Vámosszabadi idén először csatlakozott a programhoz.
A győzelem bejelentését követően Ujhelyy Károly elmondta, hogy azért is volt kihívás számára ez a feladat, mivel a versenykiírásban olyan szempontok is szerepeltek, amelyeket egyébként nem biztos, hogy alkalmazott volna a kiskertjében. Például a madáretetésre vonatkozó kitételeket és a speciális komposztálást, stb. A Fészek Kert szakértője biztatott másokat is arra, hogy jövőre bátran nevezzenek a megmérettetésre, mert érdekes, izgalmas feladat és jó fejlődési lehetőség minden hobbikertész számára. Miután átvette a Halfesztivál szervezőinek díját, Ujhelyy Károly külön köszöntetet mondott feleségének, aki munkájában mindig támogatja őt.
A díjhoz a Fészek Kert csapata is szívből gratulál Ujhelyy Károlynak!